DECIZIA COMISIEI
din 4 aprilie 2008
de neincludere a substanțelor azociclotin, cihexatin și tidiazuron în anexa I la Directiva 91/414/CEE a Consiliului și de retragere a autorizației pentru produsele de protecție a plantelor care conțin aceste substanțe active
[notificată cu numărul C(2008) 1187]
(Text cu relevanță pentru SEE)
(2008/296/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) al patrulea paragraf,
întrucât:
(1)
Articolul 8 alineatul (2) din Directiva 91/414/CEE dispune că un stat membru poate autoriza, de-a lungul unei perioade de doisprezece ani de la data notificării directivei menționate, introducerea pe piață, pe teritoriul său, a produselor de protecție a plantelor care conțin substanțe active ce nu sunt menționate în anexa I și care se află deja pe piață la doi ani de la notificarea directivei, timp în care se efectuează o examinare graduală a acestor substanțe în cadrul unui program de lucru.
(2)
Regulamentele (CE) nr. 451/2000 (2) și (CE) nr. 1490/2002 (3) ale Comisiei prevăd norme detaliate pentru punerea în aplicare a etapelor a doua a și a treia ale programului de lucru menționat în articolul 8 alineatul (2) din Directiva 91/414/CEE.
(3)
Azociclotin, cihexatin și tidiazuron sunt substanțe desemnate în etapa a treia a programului.
(4)
Singurii notificatori pentru substanțele azociclotin, cihexatin și tidiazuron au informat Comisia la 25 ianuarie 2007, respectiv la 24 ianuarie 2007 și 7 februarie 2007 că nu mai doresc să participe la programul de lucru pentru aceste substanțe active și, prin urmare, nu vor fi prezentate informații suplimentare. În consecință, aceste substanțe active nu ar trebui să fie incluse în anexa I la Directiva 91/414/CEE.
(5)
Trebuie întreprinse măsuri pentru a se asigura că autorizațiile emise pentru produsele de protecție a plantelor care conțin substanțele azociclotin, cihexatin și tidiazuron sunt retrase în intervalul de timp stabilit și nu sunt reînnoite și că nu sunt acordate noi autorizații pentru astfel de produse.
(6)
Pentru aceste substanțe active pentru care există numai o perioadă scurtă de preaviz pentru retragerea produselor de protecție a plantelor care conțin astfel de substanțe, se cuvine să se acorde o perioadă de grație pentru eliminarea, depozitarea, introducerea pe piață și folosirea stocurilor existente pe o perioadă de maximum douăsprezece luni, pentru a limita folosirea acestor stocuri la o singură perioadă de vegetație suplimentară. În cazul în care se prevede o perioadă de preaviz mai lungă, acest termen poate fi redus astfel încât să expire la sfârșitul perioadei de vegetație.
(7)
Prezenta decizie nu aduce atingere depunerii unei cereri pentru substanțele azociclotin, cihexatin și tidiazuron în conformitate cu dispozițiile articolului 6 alineatul (2) din Directiva 91/414/CEE, în vederea unei eventuale înscrieri în anexa I la directiva menționată.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Substanțele azociclotin, cihexatin și tidiazuron nu sunt înscrise în anexa I la Directiva 91/414/CEE.
Articolul 2
Statele membre garantează că:
(a)
autorizațiile pentru produsele de protecție a plantelor care conțin substanțele azociclotin, cihexatin și tidiazuron sunt retrase până la 4 octombrie 2008;
(b)
de la 5 aprilie 2008 nu se mai acordă și nu se mai reînnoiește nicio autorizație pentru produsele de protecție a plantelor care conțin substanțele azociclotin, cihexatin și tidiazuron prin derogarea prevăzută la articolul 8 alineatul (2) din Directiva 91/414/CEE.
Articolul 3
Orice perioadă de grație acordată de statele membre în conformitate cu prevederile articolului 4 alineatul (6) din Directiva 91/414/CEE este cât mai scurtă și expiră cel târziu la 4 octombrie 2009.
Articolul 4
Prezenta decizie se adresează statelor membre.
Adoptată la Bruxelles, 4 aprilie 2008.